B4-1099, 1100, 1101, 1102, 1103 και 1112/96

Ψήφισμα σχετικά με το Πρόγραμμα Δράσης της Ευρωπαϊκής Ένωσης για τη Ρωσία

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την κατάσταση στη Ρωσική Ομοσπονδία,

- έχοντας υπόψη τη συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και της Ρωσικής Ομοσπονδίας,

- έχοντας υπόψη το πρόγραμμα δράσης της Ευρωπαϊκής Ένωσης για τη Ρωσία, όπως εγκρίθηκε από το Συμβούλιο κατά τη συνεδρίασή του στις 13 Μαΐου 1996 και επιβεβαιώθηκε από το Ευρωπαϊκό Συμβούλιο κατά τη συνεδρίασή του στις 22 Ιουνίου 1996 στη Φλωρεντία,

Α. προτιθέμενο να εξετάσει τις μελλοντικές σχέσεις ανάμεσα στην ΕΕ και τη Ρωσική Ομοσπονδία με βάση έκθεση που θα εκπονήσει η αρμόδια επιτροπή του,

Β. επισημαίνοντας τη συνεχιζόμενη προσπάθεια της Ευρωπαϊκής Ένωσης για τη δημιουργία μιας ουσιαστικής εταιρικής σχέσης με τη Ρωσία, προκειμένου να προωθηθεί η διαδικασία δημοκρατικής και οικονομικής μεταρρύθμισης στη Ρωσική Ομοσπονδία,

Γ. τονίζοντας ότι μια τέτοια ουσιαστική εταιρική σχέση είναι κεφαλαιώδους σημασίας για να κατοχυρωθεί η ασφάλεια και η σταθερότητα στο σύνολο της ευρωπαϊκής ηπείρου,

Δ. επισημαίνοντας ότι η στρατηγική της ΕΕ έναντι της Ρωσίας πρέπει να επανεξεταστεί, λαμβανομένης υπόψη της προοπτικής μιας μελλοντικής διεύρυνσης της ΕΕ που θα περιλαμβάνει τις χώρες της Κεντρικής και Ανατολικής Ευρώπης,

Ε. τονίζοντας ότι, στο πλαίσιο των σχέσεων μεταξύ της Ευρωπαϊκής Ένωσης και της Ρωσικής Ομοσπονδίας, πρέπει να θεωρηθεί ότι προέχει η δημιουργία, στη Ρωσική Ομοσπονδία, μιας αληθινά δημοκρατικής και πολιτισμένης κοινωνίας που να σέβεται πλήρως το κράτος δικαίου καθώς και τα βασικά δικαιώματα του ανθρώπου και των μειονοτήτων,

ΣΤ. τονίζοντας την ανάγκη για σημαντική συνεισφορά της Ευρωπαϊκής Ένωσης στη διαδικασία των οικονομικών μεταρρυθμίσεων στη Ρωσική Ομοσπονδία, προκειμένου να δημιουργηθεί μια κοινωνική οικονομία της αγοράς στη χώρα αυτή,

Ζ. εκφράζοντας την έντονη ανησυχία του για τις κοινωνικές επιπτώσεις στη Ρωσία από τις αναγκαίες οικονομικές μεταρρυθμίσεις, οι οποίες οδήγησαν σε σοβαρή αύξηση του κοινωνικού αποκλεισμού και του οργανωμένου εγκλήματος,

Η. έχοντας υπόψη τη μεγάλη υποβάθμιση του περιβάλλοντος στη Ρωσική Ομοσπονδία,

1. χαιρετίζει την προσπάθεια του Συμβουλίου για τη δημιουργία μιας ουσιαστικής εταιρικής σχέσης μεταξύ της Ευρωπαϊκής Ένωσης και της Ρωσικής Ομοσπονδίας, και είναι της γνώμης ότι το πρόγραμμα δράσης για τη Ρωσία θα αποτελέσει αναγκαία συμβολή στη δημιουργία μιας τέτοιας εταιρικής σχέσης[semigr ]

2. φρονεί ότι, παρά το θετικό χαρακτήρα της πρωτοβουλίας που ανέλαβε το Συμβούλιο, το σχέδιο δράσης του για τη Ρωσία δεν ανταποκρίνεται πλήρως στην πρόκληση της δημιουργίας των ειδικών σχέσεων που θα έπρεπε να επιδιώκει η Ένωση με τον μεγάλο αυτόν εταίρο, και ως εκ τούτου θα έπρεπε να γίνει πληρέστερο και σαφέστερο[semigr ]

3. καλεί το Συμβούλιο να εξετάσει τη δυνατότητα για μια περαιτέρω ανάπτυξη της εταιρικής σχέσης ΕΕ-Ρωσίας κατά τον τρόπο αυτό, υπερβαίνοντας το πρόγραμμα δράσης, ως στέρεη βάση για περισσότερο μακροπρόθεσμες σχέσεις ΕΕ-Ρωσίας[semigr ]

4. επιμένει ότι η δημιουργία, στη Ρωσική Ομοσπονδία, μιας αληθινά δημοκρατικής και πολιτισμένης κοινωνίας που θα σέβεται πλήρως το κράτος δικαίου καθώς και τα βασικά δικαιώματα του ανθρώπου και των μειονοτήτων πρέπει να αποτελέσει θεμελιώδη συνιστώσα του ευρωπαϊκού προγράμματος δράσης για τη Ρωσία, και καλεί την Επιτροπή να ενθαρρύνει τη Ρωσία να καταργήσει τη θανατική ποινή[semigr ]

5. είναι της γνώμης, υπό το φως του εν λόγω προγράμματος δράσης, ότι οι υπάρχοντες μηχανισμοί συνεργασίας μεταξύ της Ευρωπαϊκής Ένωσης και της Ρωσίας, όπως το πρόγραμμα TACIS, πρέπει να επανεξεταστούν ως προς την αποτελεσματικότητά τους στην προώθηση της διαδικασίας της οικονομικής και δημοκρατικής μεταρρύθμισης στη Ρωσική Ομοσπονδία[semigr ]

6. προτρέπει την Επιτροπή και το Συμβούλιο να συμβάλουν ιδιαίτερα στη διαδικασία μετάβασης και οικονομικών μεταρρυθμίσεων κατά τρόπο ώστε να βελτιωθεί το βιοτικό επίπεδο του ρωσικού πληθυσμού και να αντιμετωπισθεί αποτελεσματικά η ανέχεια[semigr ]

7. θεωρεί ότι, κατά τα επόμενα χρόνια, θα πρέπει να εστιασθεί το πρόγραμμα TACIS κατά προτεραιότητα:

- στην υλοποίηση έργων που είναι δυνατό να βελτιώσουν αισθητά την καθημερινή διαβίωση του πληθυσμού[semigr ] πρόκειται ιδίως για τη διάθεση περισσότερων πόρων υπέρ «των πλέον πληγέντων τομέων» από την τρέχουσα μεταρρύθμιση, όπως είναι ο τομέας της υγείας, της παιδείας και της ασφάλειας[semigr ]

- στη καθιέρωση νομικού πλαισίου κατάλληλου για ένα κράτος δικαίου, το οποίο θα παρέχει μεγαλύτερη νομική και δικαστική ασφάλεια έτσι ώστε να τονωθούν οι ξένες επενδύσεις, οι εμπορικές συναλλαγές και η βιώσιμη οικονομική ανάπτυξη, και να καταστεί δυνατή η φορολογική μεταρρύθμιση[semigr ]

8. τονίζει ότι η ελεύθερη διακίνηση πληροφοριών σχετικά με το περιβάλλον πρέπει να αναγνωρισθεί νομίμως ως βασικό δικαίωμα σε όλες τις χώρες, ιδίως όσον αφορά τον κίνδυνο από ραδιενέργεια που οφείλεται σε πυρηνικά απόβλητα[semigr ]

9. καλεί το Συμβούλιο να εξετάσει το ενδεχόμενο παροχής βοήθειας από την Ευρωπαϊκή Ένωση προς τον λαό της Τσετσενίας, τώρα που οι διαπραγματεύσεις καθιστούν δυνατή την έναρξη των προσπαθειών ανασυγκρότησης[semigr ]

10. επιμένει ότι πρέπει να έχει ενεργό συμμετοχή στην εκτέλεση του εν λόγω προγράμματος δράσης και στην προσπάθεια της Ένωσης στο σύνολό της για τη βελτίωση των σχέσεων με την Ρωσική Ομοσπονδία[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και την κυβέρνηση της Ρωσικής Ομοσπονδίας.